钦定古今图书集成/明伦汇编/闺媛典/第001卷 > 《礼记》 > 《曲礼》
## 钦定古今图书集成/明伦汇编/闺媛典/第001卷 > 《礼记》 > 《曲礼》

男女不杂坐，不同椸枷，不同巾栉，不亲授，嫂叔不通
问，诸母不漱裳，外言不入于梱，内言不出于梱。女子
许嫁缨，非有大故不入其门。姑姊妹女子子已嫁而
反，兄弟弗与同席而坐，弗与同器而食。

〈集说〉郑氏曰：“不杂坐，谓男子在堂，女子在房也。椸可以枷衣”者，通问，谓相称谢也。诸母，庶母也。漱，澣也。庶母贱，可使漱衣，不可使漱裳。裳贱，尊之者，亦所以远别。外言内言，男女之职也。不出入者，不以相问也。梱，门限也。女子许嫁系缨，有从人之端也。大故，宫中有灾变，若疾病，乃后入也。女子有宫者，亦谓由命士以上也。孔氏曰：“不亲授”者，男女有物，不相亲授也。诸母，谓父之诸妾有子者。外言、内言，谓男职在官政，女职在织纴，各有限域，不得滥豫。女子，妇人通称也。妇人质弱，不能自固，必有系属，故恒系缨。缨有二时，一是少时常佩香缨，《内则》云“男女未冠笄，紟缨”是也。二是许嫁时系缨。《昏礼》：“主人入亲说妇缨。”郑注：妇人十五许嫁，笄而礼之，因著缨是也。盖以五采为之，其制未闻。大故，谓丧病之属也。女子已许嫁，则有宫门，列为成人，惟有丧病等，乃可入其门。女子子者，谓已嫁女子。男子则单称子，女子则重言子者，郑注《丧服》云：“是别于男子，故云女子子。”女虽已嫁及成人，犹宜别席，兄弟弗与同席同器，未嫁“亦然。”长乐刘氏曰：“《家人》内政，不严以防之于细微之初，不刚以正之于未然之始，则其悔咎不可逭矣。故夫妇未七十，虽同藏，未有可嫌也。圣人制礼必尔者，以无嫌，正有嫌也。用有情之难，正无情之易也，而况于男女未有室

“家者哉？女子许嫁缨，所以系属其心，以著诚于夫氏，起其孝义也。既许嫁，则有姆教之，处于阃内之别室，男子非有疾忧之故，不入其门也。” 严陵方氏曰：“嫂叔不通问，若问安、问疾之类，盖生不相通问，死不相为服，皆所以推而远之而已。《坊记》言：‘妇人疾，问之不问其疾，谓之姑，非为侄行称之，亦为姑之兄弟言之而’” 已。若侄行，则卑而无嫌矣。谓之女子子，非为父行称之，亦为女子子兄弟言之而已。若父行，则尊而无嫌矣。故下文正言兄弟者，为是故也。若是，则第曰“姊妹” 足矣，而又言姑与女子子，何哉？盖姑则尊行也，女子子则卑行也，姊妹则同行也。制《礼》者以为出嫁而反者，其类虽多，要为之不过是三等而已，故必举是以为言焉。永嘉戴氏曰：“嫂叔不通问，比于不授受，则尤严矣。死丧之威，嫂叔不相为服，如路人然，曾同室之不如，其推而远之，若此其严哉！男不言内，女不言外，礼也；外言入梱，则谋及妇人，死之招也；内言出梱则妇言是用，乱之阶也。” 庐陵胡氏曰：“系缨有固束之义。此及《丧服》皆云‘女子子’” ，重云“子” 者，衍文也。郑云：“重言子者，别于男子也。” 只云女子，已别于男子矣，安用更言子乎？

女子许嫁，《笄而》字。

郑氏曰：“女子以许嫁为成人。” 马氏曰：“女子许嫁则十五而笄，未嫁则二十而笄。笄而字之，犹男子之冠也。”

夫人之讳，虽质君之前，臣不讳也。妇讳不出门。

孔氏曰：“夫人，君之妻。夫人本家所讳，臣虽对君前言语，不为讳也。妇讳，谓妇家之讳，但于妇宫中不言耳。门，谓妇宫门，若于宫外则不讳，故臣对君前则不讳也。” 田氏曰：“‘《杂记》母之讳宫中讳，妻之讳不举诸其侧’。此妇讳与母讳同者，《杂记》分尊卑，此据不出门大略言之耳。”

妇人不立乘。

郑氏曰：“妇人不立乘，异于男子。” 孔氏曰：“妇人质弱，不倚乘。倚，立也；男子倚乘，而妇人坐乘。” 蓝田吕氏曰：“妇人不立乘，从安也。” 严陵方氏曰：“坐乘则安，妇人所乘，谓之安车者以此。”

仆御妇人，则进左手后右手。

郑氏曰：“进左后右，远嫌也。” 孔氏曰：“仆在中央，妇人在左。仆御之时，进左手持辔，使形微相背。若进右手，则近相向，故后右手以远嫌也。”

天子之妃曰“后”，诸侯曰“夫人”，大夫曰“孺人”，士曰“妇人”，
庶人曰“妻。”

郑氏曰：“后之言后也。夫人言扶，孺之言属，妇之言服，妻之言齐也。” 孔氏曰：“后，君也。明配至尊，为海内小君。夫人之名，惟诸侯得称。《论语》云‘邦君之妻，邦人称之曰君夫人’” 是也。孺言其为亲属，妇言服，事其夫妇，号亦上下通称，故《春秋》“逆妇姜于齐” ，是诸侯亦呼妇也。《穀梁传》云：“言妇有姑之辞，服事舅姑，故通名妇；庶人贱，无别称，判合齐体而已。通言之则上下通曰妻。《诗》曰：‘刑于寡妻’。是天子亦曰妻也。” 蓝田吕氏曰：“天子之妃所以称后者，有继后之辞。合二姓之好，以继圣人之后，以为天地社稷宗庙之主，则有继者也。夫者，帅人之称也。男子谓之丈夫，士之贵者，命为大夫，称之曰夫子，则夫人者亦帅其嫔妇以事” 君。故诸侯之妃曰夫人。若邦人称之，则曰君夫人，言君之夫人也。大夫曰孺人，士曰妇人，《丧大记》“卿之妻曰内子” ，《春秋传》“赵盾以叔隗为内子” 是也。大夫妻曰世妇，士则止曰士之妻而已，未闻有孺人妇人之称。况妇人者，已嫁之达称，非特士妻之名，或古有之，考于经传，未之有也。庶人曰妻。妻者贵贱同称，贵者尚文，故其名异；贱者尚质，无所改也。严陵方氏曰：“自天子至于庶人皆有妃，独天子曰后，以有君道故也。诸侯之夫人，一国之小君亦有君道，不得谓之后者，妃之有君道，惟天子足以当之故也。曰夫人者，以其为一国之小君而人所事也，故称夫，然非夫之也，故称人。大夫曰孺人者，需” 人而有所属，谓之孺大夫，能帅人而人之所属也，故其妃曰孺人。凡妃皆有所属而止。大夫曰孺人者，以言乎上，则夫人之尊，不宜以有所属名之；以言乎下，则士之卑，不足以人所属名之故也。妇以事人，士亦以事人为事，故其妃名以“妇人。” 庶人曰“妻。” 妻有二义，与夫齐而莫之胜者，妻之道也；承夫“而在下” 者，妻之位也。前言“天子有妻” ，则以天子之尊而妻之所当承故也。此言“庶人曰妻” ，则以庶人之卑而妻得与之齐故也。位以大为贵，故天子之妻名之以其位，道无乎不在，故庶人之妻名之以其道，亦各有所当而已。长乐刘氏曰：“后者，后也。德配于天子，育其嗣息，以为之后也。”

生曰“母曰妻”，死曰妣曰嫔

郑氏曰：“嫔，妇人有法度者之称也。” 横渠张氏曰：“妣者，比也。所以配先考之德，自非生者之称，故可以无嫌。生日自不言妣，妻死曰嫔，然于古不见有此称，若嫔者，嫔于虞。又九嫔是妇人之美称，然此等之称，亦不特施之于祭祀而已。” 长乐陈氏曰：“《书》曰‘嫔于虞’，《诗》曰‘嫔于京’，则亦生谓之嫔也。生曰母曰妻，亲之也；死曰‘妣’” 曰“嫔” ，敬之也。

妇人之挚椇，榛脯修枣栗。

郑氏曰：“挚之言至也。妇人无外事，见以羞物也。椇，榛，木名；椇，枳也，有实，今邳郯之东食之。榛实似栗而小。” 孔氏曰：“妇人惟初嫁有挚，以见舅姑。椇，即今之白石李，形如珊瑚，味甜美，脯搏肉无骨而曝之。修取肉锻治而加姜桂，干之如脯。所以用此六物者，椇训法也，榛训至也；脯，始也；修，治也。枣，蚤也；栗，肃也。妇人有法” ，始至修身，蚤起肃，敬也。故后夫人以下，皆以枣栗为挚，取其蚤起战栗自正也。案《昏礼》，妇见舅以枣栗，见姑以腶，修其榛椇，所用无文。石林叶氏曰：“妇人之道，主于事人，其职专于中馈，故挚以椇、榛、脯修、枣栗。椇榛取其循法度以至于礼也，脯修取其治己齐家以治正也，枣栗取其夙夜在公而肃谨” 也。